Ihminen, miksikä itket? 

Sä suret, ihminen, ja elämäsi tuntuu raskahalta. Sai- 
raus sua vaivaa, köyhyys painaa sinua, ja murheet valtaa 
mielesi. Äiti on kadottanut lapsensa, mies rakastetun vai- 
monsa. Leski on ilman työnansiota, perheenisä makaa sairas- 
vuoteella. Pienet lapset itkien halajavat leipää, oi, miten 
elämä on raskas. 

Miksi suret? Sen vuoks' suret, ettet tunne elämää. 
Sinä et tiedä, minkätähden tulet tänne kärsimään, niin paljon 
kärsimään ja niin vähän iloa nauttimaan. Sinä et tiedä, 
kuka sinut tänne on lähettänyt, ja mitä sinulla täällä on 
tekemistä. Sinä kuljet pimeydessä, kamala välttämättömyys 
sua painaa. Tekeekö Jumala väärin? 

Fi, ystäväni, pois se. Jumala ei tee vääryyttä, Jumalako, 
joka on itse rakkaus, tekisi vääryyttä! Eihän toki, se on 
ainoastaan oman tietämättömyytesi syy, ettet tunne Jumalan 
oikeutta. Mutta Jumala on vanhurskas ja laupias, äläkä 
sen tähden sure. 

Tiedätkö, mitä Jumala on sinulle antanut, sinulle niin- 
kuin kaikille muille? Jospa sen tietäisit, jospa sen uskoisit, 
et silloin enää surisi, Jumala on antanut sinulle oman kuo- 
lemattomuutensa, ajattele, kuolemattomuutensa! Sinä olet 
kuolematon, olet olento, joka et koskaan voi kuolla. 

Mutta kuolevathan kaikki ihmiset! Ei, eivät suinkaan, 
ainoastaan heidän ruumiinsa kuolee, mutta sielu, se elää. 
Sielu! Tunnetko oman sielusi? Tiedätkö, kuka se on? 
Oi, sillä on pitkä historia. Kuule nyt, niin tahdon kertoa 
sinulle suuren salaisuuden siitä. 

Sinun sielusi on kuolematon. Mitä se tarkoittaa? Se 
tarkoittaa, että se tulee elämään ijankaikkisesti, mutta myöskin, 
että se on elänyt äärettömän kauvan. Sinä siis et syntynyt, 
kun ruumiisi syntyi? Fi sinnepäinkään. Sinä astuit ruu- 
miiseen aivan samalla tavalla kuin muutetaan taloon tai 

pannaan ylle vaatepuku. Mutta kun talo on rappiolla, muu- 
tetaan pois, ja kun vaatteet ovat kuluneet, pannaan ne pois. 
Mutta mihinkä itse joudut? Muutat uuteen taloon ja hankit 
uuden puvun itsellesi. 

Niin on myös sielusi laita. Luuletko nyt ensi kerran 
asuvasi ruumiissa? Ei niin, silloin sinä erehdyt. Monituisia 
kertoja ennenkin olet elänyt ruumiissa ja monta kertaa tämän- 
kin jälkeen olet astuva alas lihaan. Eikö se ole kummallista? 
Sinun sielusi on kuolematon ja se vaihtaa monituisia kertoja 
vaatteita. Sanoihan Jesuskin Johannes kastajasta: »hän on 
se Elias, jonka tuleman piti.» 

Ei sinun pidä uskoman, että Jumala tekee pilkkaa 
sinusta, että Jumala oikullisesti leikin vuoksi on sinut tänne 
lähettänyt tai, että olet tullut tänne suotta kuljeksimaan. 
Ei suinkaan, elämälläsi on suuri merkitys. Varmaankin olet 
kuullut, että elämä on koulu ja itse olet kokenut, että se 
on jotensakin kova koulu. Niin, elämä on todellakin koulu. 
Mutta mitä on koulu? Koulu on laitos, jossa opitaan. Sel- 
lainen on myös elämä. Sinä olet maan päällä oppiaksesi. 
Ja mitä sinun tulee oppia? Oppia viisautta, sinun tulee 
oppia tuntemaan Jumalaa ja tulemaan hänen kaltaisekseen. 
Etkö muista, mitä Jesus sanoi: »olkaat sentähden täydelliset, 
niinkuin teidän taivaallinen Isänne täydellinen on.» Luuletko 
sinä, että Jesus turhia lörpötteli? Kyllä hän tarkoitti, mitä 
sanoi. Kyllä hän tarkoitti, että sinä ja että me kaikki tuli- 
simme täydellisiksi. Ja kun hän sanoi, ett'emme tekisi syn- 
tiä, emme valehtelisi emmekä pettäisi, ett'emme pitäisi pahaa 
elämää emmekä tappelisi, emme vihastuisi emmekä eläisi 
siveettömästi, luuletko sinä, että hän loruja lasketteli? Ja 
kun hän pyysi meitä rakastamaan toisiamme, tekemään hyvää 
toisillemme ja elämään rauhassa, liekö hän silloin puhunut 
ainoastaan kauniita sanoja? Sitä en minä koskaan usko. 
Minä uskon, että hän todellakin sanoi meille, että me koettai- 
simme tulla täydellisiksi. 

Mutta on hirveän vaikeata koettaa tulla täydelliseksi. 
Aina sitä voi teeskennellä ja olla tekopyhä ja näyttää juma- 
liselta ja sitten tehdä syntiä, kun luulee, ettei kukaan näe. 
Mutta —surkuteltavia ovat tällaiset ihmiset. He koettavat 
pettää Jumalaa. Fi, todella puhdistaa sydämensä ja pyrkiä 
Jumalan täydellisyyteen on jotenkin vaikea seikka, ja pit- 
källe me emme ehtisi, jos meillä ainoastaan olisi yksi lyhyt 
elämä käytettävänämme. Mutta Jumala on tämänkin asetta- 
nut niin viisaasti, ettei meidän tarvitse valitella eikä joutua 
epätoivoon. Meidän sielumme on kuolematon ja se tulee 


monta, monta kertaa tänne alas maan päälle oppimaan. Ja 
ikäänkuin rakentaisimme taloa ja illalla lähtisimme levolle, 
jotta huomenna voisimme jatkaa siitä, mihin eilen lopetimme, 
niin on myös sielumme laita. On raskasta oppia viisautta, 
sen olemme jo sanoneet. Sen tähden täytyy meidän saada 
lepoä. Ja sen tähden ei Jumala anna meidän olla yhtä 
haavaa täällä maan päällä, siksi kunnes olisimme oppineet 
koko läksyn. Ei, kun elämän ehtoo koittaa, ja soitetaan 
levolle, niin saa meidän sielumme jättää ruumiin ja lähteä 
hetkeksi rauhaan, mutta kun aamutorvi kajahtaa, nousee se 
jälleen ylös ja jatkaa työtään siitä, mihin se viimeiksi jäi. Ja 
tällä: tavoin oppii sielu vähitellen tuntemaan Jumalaa ja tule- 
maan hänen kaltaisekseen. On ikäänkuin jos se siirrettäisiin 
luokalta toiselle ja joka kerta saisi vähä lisää oppia. 

Ja katso, juuri tämän tähden ovat ihmiset niin erilaisia. 
Toinen on ollut: vähä ahkerampi kuin toinen, toinen on 
oppinut vähä enemmän kuin toinen. Pidä sinä siitä huolta, 
ettet itse kuulu laiskojen joukkoon. Toinen on niin ääret- 
tömän = kiltti ja hyvä, toinen voi olla niin hirveän ilkeä. 
Luuletko sinä, että Jumala on heidät sellaisiksi luonut? 
Pois se, silloinhan Jumala samalla olisi voinut luoda kaikki 
yhtä hyviksi — ja katso, niin hän juuri tekikin. Kaikkien 
sielut: ovat niinkuin pienet lapset tai niinkuin enkelit, niin 
viattomat kuin Adam ja Eva paratiisissa, mutta kun koettele- 
muksien aika tulee, kun niiden tulee oppia olemaan hyviä 
keskellä elämän kiusauksia, silloin kyllä pahuus alussa voiton 
vie ja ne lankeevat synnin ansoihin, niinkuin nuoret, koke- 
mattomat ihmiset ainakin. Mutta meidän kaikkien tehtävä 
on hankkia itsellemme voimaa ja viisautta, niin ettemme 
joutuisi pahuuden kahleisiin, ja jokaisen yksityinen asia on, 
tehdä se niin hyvin kuin hän sen suinkin saattaa. Ja katso, 
kaikki eivät niinkään välitä ahkeruudesta, ne pyrkivät tai- 
vaallisen Isän täydellisyyteen hitaasti ja epätasaisesti, ja sen 
tähden on myös toinen viisaampi ja siveellisempi kuin toi- 
nen. Mutta, oma syy, jos jääpi muista jäljelle. 

Sen tähden pitäisi käyttää jokaista elämää niin hyvin 
kuin vaan suinkin voi. Sillä sellainen kuin olet pannessasi 
illalla maata, sellainen sinä olet, kun huomenna nouset ylös. 
Ja sellainen kuin olet kuollessasi tästä elämästä, sellainen 
sinä olet, kun jälleen synnyt seuraavaan. Muistathan sinä 
Jesuksen sanat: »minkä ihminen kylvää, sen hän myös saa 
niittää» — »sillä mitalla, kuin te mittaatte tulee myös teille 
mitattaman.» Aivan niin se onkin, jos pahaa kylvät, niität 
myöskin pahaa. Mahdollisesti saat sinä nyt kärsiä muiden 

kautta sen tähden, että jossakin edellisessä elämässä olet 
koonnut kärsimyksiä muiden niskoille. Ja jos sinä nyt kärsit 
nälkää, niin sinun veljesi kyllä ovat kovia ja sydämettömiä 
eivätkä ole ihmisnimen arvoisia, jos ne kieltävät sinulta 
apuaan — mutta ajattelehan, ehkä sinä itse viime elämäs- 
säsi kovilla ja sydämettömillä sanoilla työnsit luotasi nälkäi- 
sen kerjäläisen. Aläkä sen tähden syytä Jumalaa! Sillä 
Jumala on vanhurskas ja antaa sinun itsesi kokea sen, minkä 
sinä muille olet tehnyt. Rikkaus, köyhyys ja vaivat, siinäpä 
ne kirjat, jotka meille opettavat viisautta, ja köyhyys usein 
tekee Jumalan tahdon noudattamisen helpommaksi kuin rik- 
kaus kaikkine viettelyksineen. Voit joskus syntyä kunin- 
kaaksi, toisen kerran köyhäksi työmieheksi — ehkä olit 
laiska kuninkaana ollessasi ja nyt saat kokea mitä raskas 
työ merkitsee. Tänään voit olla miljoonan omistaja, mutta, 
ellet käytä rahojasi muiden hyväksi, voi tapahtua, että seu- 
raavan kerran synnyt kerjäläiseksi. Näin yksinkertainen on 
Jumalan oikeus. Sillä Jumala tahtoo, että tulisimme hänen 
kaltaisikseen ja että oppisimme rakastamaan toisiamme ja 
auttamaan toisiamme eikä olemaan itsekkäitä — ja se läksy 
maksaa moniakin kyyneliä, jos me sitä vastustamme. 

Mutta tiedätkö! Koeta ymmärtää, mitä Jumala elä- 
mälläsi tarkoittaa, koeta käsittää, kuinka suuri ja kaunis ja 
ihana se tarkoitus on, minkä hän on ihmiselle — kuole- 
mattomalle ihmiselle — asettanut, ja kellä on silloin enää 
aikaa surra? Oi ei, iloitkaamme ja koettakaamme täyttää 
hänen tahtoansa. Elämä on raskas ainoastaan sille, joka ei 
täytä Jumalan tahtoa. Sillä, vaikkapa pyrkiminen Jumalan 
täydellisyyteen olisi kuinkakin vaikea tehtävä, niin maan 
päällä ei löydy mitään suloisempaa. Jumala ompi kanssamme 
-— kukapa silloin voi meitä vastustaa? 

Ja olemmehan kuolemattomat. Kun rakastamme, rakas- 
tamme ijankaikkisesti. Kaksi, kolme, neljä, viisi — monta 
ihmistä rakastaa toinen toistaan, ja he ovat kuolemattomat. 
Kukapa sitten voi heidät erottaa? Fi kuolema. He tapaavat 
jälleen toisensa. He rakastavat uudelleen. Ja elämä on suloinen. 

Ystäväni, ken oletkaan, joka tämän luet, ota vastaan 
tervehdys minulta. Ja jos olisitkin ainoa kodissasi, ympäris- 
tössäsi, joka kuulisit Jumalan kuiskeen sydämessäsi, niin älä 
säikähdy äläkä tunne itseäsi yksinäiseksi. Kuuntele sinä Juma- 
lan ääntä ja seuraa häntä, sillä parempi on, että Jumala on 
puolellamme kuin koko maailma. — Ole tervehditty! 

